Kåre Kolberg

Kåre Kolberg (1936-2014) var en norsk komponist, organist og musikkritiker. Han var en sentral person innenfor samtidsmusikken.

Liv og virke
Han var utdannet organist fra Musikkonservatoriet i Oslo og hadde magistergrad i musikkvitenskap fra Universitetet i Oslo. I tillegg til sitt virke som komponist arbeidet han i mange år som organist. Kolberg var også forskningsstipendiat innen nyere musikk, kritiker og skribent.

Han hadde en rekke viktige tillitsverv i norsk musikkliv. Fra 1970 til 1973 var han formann i Ny Musikk og i årene 1979-84 var han formann i Norsk Komponistforening. Han var også aktiv i Kunstneraksjonen 1974, og ledet aksjonens samarbeidskommisjon.

Kolberg drøftet tidlig hvordan publikum oppfattet samtidsmusikken, og «nyvennlige» elementer i hans ellers ganske modernistiske tonespråk kan anses som uttrykk for et ønske om å kommunisere mer direkte med sitt publikum. Kontrastene hadde alltid en grunnleggende plass i Kolbergs musikk. Mest karakteristisk kombinerte han materiale fra ulike musikkgenrer. Modernisme brukes i dialog med uttrykk fra pop og jazz, elementer fra romantisk kunstmusikk settes opp mot stiluttrykk fra samtidsmusikken. Disse kontrastene gir musikken stor uttrykkskraft og ikke minst et utgangspunkt for atskillig musikalsk humor.

Et verk som illustrerer Kolbergs bruk av «nyvennlige» elementer og som også har et humoristisk tilsnitt er vokalverket Plym-Plym fra 1966. For the Time Being (1984) er et annet vokalverk med innslag av underfundig humor, et verk som for øvrig ble valgt til årets verk av Norsk komponistforening samme år.

Kolberg arbeidet også med elektronisk musikk både til fremføring på konsert, så vel som til bruk i installasjoner, film, radioteater og eksperimentelle fjernsynsprogrammer. Flere av de elektroniske verkene komponerte han i det polske lydstudioet for elektronisk musikk, Studio Experymentalne i Warszawa, som han reiste til sammen med Arne Nordheim i 1970. Blant verkene som ble komponert i Warszawa var Omgivelser og Nova. I EMS – Elektronmusikstudion i Stockholm fikk Kolberg anledning til å komponere musikk med datamaskin, og her lagde han det første norske datamaskinbaserte verket, Keiserens nye slips.

I 2002 ble Kåre Kolberg tildelt Arne Nordheims komponistpris.http://www.ballade.no/sak/arne-nordheims-musikkpris-til-kare-kolberg/

 Produksjon i utvalg 

 Opera, ballett, scenemusikk og multimedia  
 Hakena'nit («Den kanaaneiske kvinne», fjernsynsballett for orgel, slagverk og en danser), 1968
 Tivoli (fjernsynsopera, libretto av P. E. Fosser, basert på Dylan Thomas' After the Fair), 1974

 Annet 
 Ludus 1962, for orgel
 Plym-Plym (for blandet kor, vokalkvartett og speaker), 1966
 Keiserens nye slips 1973, elektroakustisk musikk
 For the time being (for vokalkvartett), 1985

 Orkester  
 Suoni per archi 1965
 Bozza per orchestra 1994

 Kammermusikk  
 Quartetto per archi 1964
 Jaba 768 (for jazztrio el. ad lib)  1968
 Pasticcio (for blokkfløytekvartett)  1976

 Diskografi 
 Nova (2009)
 Oslo Sinfonietta, Norges Musikkhistorie (2001)
 Certainty and doubt (1999)
 BIT20 Ensemble, Norwegian Signatures (1995)
 Geir Henning Braaten, Norwegian Panorama (1984)
 Popofoni (1973)

 Referanser 

 Eksterne lenker 



Kategori:Norske komponister